बेटी अधिक ख़ुश थी। बेटा मेरे समझाने पर मान गया था, शायद उसके स्वास्थ्य में परिवर्तन आ जाए। हमारे साथ अभिभावक की भूमिका में थे, हमारे ट्रस्ट के अध्यक्ष ब्रजेंद्र त्रिपाठी। सुबह के 5 बजे तैयार होने की शगल में बच्चों को रात भर नींद नहीं आई। शताब्दी की चेयरकार में खिड़की के पास बेटी ने कब्ज़ा जमाया, दूसरे किनारे मैं थी। हमारे बीच बैठा बेटा प्रकर्ष अपनी सोच में डूबा रहा, कभी-कभी मेरे कंधे से सिर टिकाकर मुस्कुरा देता। बीमारी ने उसे भीतर से बेहद कमज़ोर कर दिया था, मेरा ध्यान उसपर टँगा रहा। काठगोदाम स्टेशन के बाहर निकलते ही पहाड़ी ने पुन: स्वागत किया। बच्चों की पिछली यात्रा शरद की थी, अभी गर्मी की। हालाँकि मानसून अपने आने की ख़बर बिना दिए ही कई जगह पहुँच चुका था। मौसम के अंतर और छह माह के अंतराल ने हमारी स्मृतियों के दरवाज़े खोल दिए। हमारी गाड़ी इंतज़ार में खड़ी थी। मौसम सुहावना था। ड्राइवर ने सामान रखा, हम बैठे और रानीखेत की यात्रा शुरू हुई। वह उल्लास में भरी आसपास के दृश्यों को निहारती, पेड़-पौधों से बातें करती बीच-बीच में आँखें बंद कर लेती और अपनी बहिर्यात्रा के साथ ही अंतर्यात्रा पर निकल जाती। बेटा शांत था, कभी-कभी तस्वीरें खींच लेता। मैं उन्हें प्रकृति से जोड़ने की भूमिका में लगी रही। चीड़ के पेड़ मुस्कुराने लगे थे। ड्राइवर ने बताया, चीड़ के पेड़ में आग बहुत जल्दी पकड़ती है, जबकि देवदार की प्रकृति शीतल होती है, इसलिए उसमें आग नहीं पकड़ती। देवदार अधिक ऊँचाई पर मिलेंगे। रास्ते भर एक-एक चीज़ के बारे में बच्चों को बताता ड्राइवर गाड़ी चलाता रहा। लगभग तीन बजे रानीखेत पहुँचकर हमने मनपसंद होटल देखना शुरू किया, होटल मून का परिसर हमें भा गया। यह मुख्य बाज़ार की भीड़ में होकर भी, भीड़ से दूर प्रतीत हुआ। उसके कमरे के सामने खुला परिसर था जहाँ हम चाँदनी रात का आनंद ले सकते थे।